## Zakon o gnojivima i poboljšivačima tla

### NN 163/2003 (16.10.2003.), Zakon o gnojivima i poboljšivačima tla

if !supportEmptyParas endif

# hrvatski sabor

2346

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O GNOJIVIMA I POBOLJŠIVAČIMA TLA

Proglašavam
Zakon o gnojivima i pobo­ljšivačima tla, koji je donio Hrvatski sabor na sjednici
1. listopada 2003.

Broj:
01-081-03-3308/2
Zagreb, 6. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O GNOJIVIMA I POBOLJŠIVAČIMA TLA

I.
TEMELJNE ODREDBE

Članak 1.

(1) Ovim se Zakonom uređuje kakvoća, kontrola
kakvoće, označavanje, promet i nadzor u prometu gnojiva (mineralnih i
organskih) i poboljšivača tla te proizvodnja i nadzor organskih gnojiva i
poboljšivača tla.

(2) Ako mineralna gnojiva uz hranjiva sadrže i
sredstva za zaštitu bilja, njihov promet i uporaba uređuje se propisima koji
uređuju zaštitu bilja.

(3) U smislu ovoga Zakona gnojiva se ne smatraju
tvari koje su pretežno određene da štite biljke od štetnih organizama i
bolesti, te tvari koje utječu na životni razvoj biljaka, a pri tom ne služe
ishrani biljaka.

Članak 2.

(1) U smislu ovoga Zakona pojedini izrazi imaju
sljedeće značenje:

1. *»gnojiva«* jesu tvari čija je glavna namjena
ishrana biljaka,

2. *»mineralno (anorgansko) gnojivo«* jest
gnojivo u kojem su prijavljena hranjiva u obliku anorganskih soli dobivenih ekstrakcijskim
i/ili fizikalnim i/ili kemijskim industrijskim postupcima,

3. *»organsko gnojivo«* jesu organske tvari
uglavnom biljnog i/ili životinjskog podrijetla, koje se dodaju u tlo s osnovnom
namjenom ishrane bilja,

4. *»poboljšivač tla«* jesu tvari dodane u tlo s
osnovnom namjenom poboljšavanja fizikalnih i/ili kemijskih svojstava i/ili
biološke aktivnosti tla,

5. *»proizvodnja«* je dobivanje (tehnološki
proces), obrada, prerada, miješanje i ostale pripreme organskih gnojiva i po­boljšivača
tla,

6. *»promet«* je trgovina na veliko i malo
gnojiva i po­boljšivača tla,

7. *»partija gnojiva i poboljšivača tla«* jest:

– u proizvodnji: količina koja je proizvedena istim
tehno­loškim postupkom, pod istim uvjetima, utvrđene propisane kak­voće,

– u prometu: količina za koju je proizvođač u vrijeme
otpreme utvrdio istu kakvoću,

– pri uvozu: količina određene vrste gnojiva i
poboljšivača tla koja je uvezena istim prijevoznim sredstvom, jednake odre­đene
kakvoće i podrijetla.

Članak
3.

(1) U
Republici Hrvatskoj dozvoljen je promet gnojivima i poboljšivačima tla koji
odgovaraju kakvoći i drugim uvjetima propisanim ovim Zakonom i propisima
donijetim na temelju njega.

(2)
Razvrstavanje gnojiva i poboljšivača tla prema tipovima s rječnikom njihovih
pojmova propisuje ministar poljoprivrede i šumarstva (u daljnjem tekstu:
ministar).

II.
KAKVOĆA, OZNAČAVANJE I PROMET GNOJIVA I POBOLJŠIVAČA TLA

Članak 4.

(1) Gnojiva i poboljšivači tla mogu biti u prometu
ako ispunjavaju propisane uvjete glede najmanjih zahtjeva kakvoće, ako su
označena na propisani način te ako pravilnom uporabom ne ugrožavaju plodnost
tla, zdravlje ljudi i životinja te okoliš.

(2) Gnojiva i poboljšivači tla moraju biti
odgovarajuće kak­voće, odnosno sadržavati određeni najmanji sadržaj hranjiva,
imati odgovarajuća kemijska, fizička, fiziološka, mehanička i druga svojstva te
ne smiju sadržavati veće količine štetnih tvari od dozvoljenih.

(3) Mineralna gnojiva koja ispunjavaju propisane
uvjete o kakvoći gnojiva za promet na području Europske unije mogu se u prometu
označiti oznakom »EC FERTILIZER«.

(4) Kakvoću gnojiva i poboljšivača tla iz stavka 2. i
3. ovoga članka te proizvodnju organskih gnojiva i poboljšivača tla propisuje
ministar.

Članak 5.

(1) Kakvoća gnojiva i poboljšivača tla označava se
deklaracijom.

(2) Gnojiva i poboljšivači tla moraju odgovarati
kakvoći navedenoj u deklaraciji.

(3) Deklaracija za gnojiva i poboljšivače tla u
prometu mora sadržavati sljedeće podatke:

– naziv i sjedište proizvođača, odnosno uvoznika,

– trgovačko ime gnojiva ili poboljšivača tla,

– oznaku »EC FERTILIZER« ako gnojivo ispunjava uvjete
za tu oznaku,

– broj rješenja kojim se dozvoljava stavljanje u
promet gnojiva i poboljšivača tla ako ne udovoljavaju uvjetima za označavanje
»EC FERTILIZER«,

– naziv i tip gnojiva ili poboljšivača tla,

– naziv, tip i sadržaj hranjiva,

– naziv i sadržaj drugih tvari koje gnojivo i
poboljšivač tla sadržava,

– netotežinu, odnosno volumen gnojiva i poboljšivača
tla,

– način rukovanja i skladištenja.

(4) Ako se gnojiva i poboljšivači tla stavljaju u
promet kao pakovine, podaci iz stavka 3. ovoga članka moraju biti otisnuti na
ambalaži ili neodvojivo pričvršćeni za ambalažu.

(5) Ako su gnojiva i poboljšivači tla u prometu u
rasutom stanju, podaci iz stavka 3. ovoga članka moraju biti navedeni u
pratećoj dokumentaciji.

(6)
Podaci na ambalaži i u pratećoj dokumentaciji moraju biti navedeni jasno,
čitljivo i na hrvatskom jeziku tako da se ne mogu izbrisati ili odstraniti.

(7) Način označavanja i pakiranja gnojiva i
poboljšivača tla propisuje ministar.

Članak 6.

Za svaku partiju proizvedenog i uvezenog gnojiva i
poboljšivača tla proizvođač mora voditi laboratorijsku evidenciju.

Članak 7.

(1) Gnojiva i poboljšivači tla u prometu moraju se
skladištiti u uvjetima koji osiguravaju održavanje njihove kakvoće i mogućnost
korištenja u poljoprivrednoj proizvodnji.

(2) Uvjete skladištenja i način rukovanja gnojivima i
po­boljšivačima tla u cilju očuvanja njihove kakvoćepropisuje ministar.

Članak 8.

(1) Gnojiva i poboljšivače tla mogu proizvoditi
pravne ili fizičke osobe registrirane za obavljanje djelatnosti proizvodnje
gnojiva i/ili poboljšivača tla (u daljnjem tekstu: proizvođači) po propisima o
trgovačkim društvima, odnosno po propisima obrta.

(2) Gnojiva i poboljšivači tla koja se proizvode u
Republici Hrvatskoj ili se uvoze, prije prvog stavljanja u promet moraju biti
upisana u upisnike sukladno ovom Zakonu.

(3) Ministarstvo poljoprivrede i šumarstva (u
daljnjem tekstu: Ministarstvo) vodi sljedeće upisnike:

– Upisnik gnojiva

– Upisnik poboljšivača tla.

(4) Ministarstvo donosi rješenje o upisu u upisnike
iz stavka 3. ovoga članka ako gnojivo i/ili poboljšivač tla odgovara jednom od
propisanihtipova gnojiva i poboljšivača tla.

(5) Uvjete i potrebite dokaze za upis ili brisanje iz
upisnika iz stavka 3. ovoga članka, te sadržaj, oblik i način vođenja upis­nika
propisuje ministar.

(6) Popis gnojiva i poboljšivača tla na temelju
pravomoćnog rješenja iz stavka 4. ovoga članka objavljuje se u »Narodnim
novinama«.

Članak 9.

(1) U upisnike iz članka 8. ovoga Zakona ne upisuju
se:

1. gnojiva i poboljšivači tla namijenjeni izvozu,

2. gnojiva i poboljšivači tla koji se koriste u
znanstveno-
-istraživačke svrhe u za to potrebnim količinama,

3. mineralna gnojiva koja su iz posebnih razloga, u
odre­đenoj količini i na određeno razdoblje stavljena u promet na tržištu
Republike Hrvatske.

(2) Za gnojiva i poboljšivače tla iz stavka 1. točke
2. i 3. ovoga članka proizvođač, odnosno uvoznik dužan je Ministarstvu
dostaviti prijavu čiji sadržaj i dokumente koji se uz nju prilažu propisuje
ministar.

(3) Razlog iz stavka 1. točke 3. ovoga članka je
probna proizvodnja i ostatak od izvoza.

(4) Gnojiva iz stavka 1. točke 3. ovoga članka moraju
zadovoljiti uvjete iz stavka 1. i 2. članka 4. ovoga Zakona i moraju na omotu
imati otisnuto: »proizvedeno prema proizvođačkoj specifikaciji« te moraju
udovoljiti kakvoći navedenoj u proizvođačkoj specifikaciji.

(5) Za stavljanje u promet gnojiva iz stavka 1. točke
3. ovoga članka Ministarstvo proizvođaču izdaje rješenje.

Članak 10.

(1) Ministarstvo vodi evidenciju o prometu gnojiva i
poboljšivača tla.

(2) Proizvođači, odnosno uvoznici gnojiva i
poboljšivača tla dužni su do 31. ožujka tekuće godine za proteklu godinu
dostaviti Ministarstvu podatke o prometu gnojiva i poboljšivača tla.

(3) Način prikupljanja podataka i način vođenja
evidencije o prometu gnojiva i poboljšivača tla propisuje ministar.

Članak 11.

(1) Gnojiva se moraju koristiti u skladu s načelima
dobre poljoprivredne prakse što podrazumijeva obavljanje gnojidbe određenom
vrstom i količinom gnojiva u skladu s potrebama biljaka i tla, uzevši pri tom u
obzir raspoložive hranjive tvari u tlu, organsku tvar tla, klimatske uvjete
područja i uvjete sjetve i sad­nje.

(2) Ministar će pobliže odrediti načela dobre
poljoprivredne prakse iz stavka 1. ovoga članka.

Članak 12.

(1) Za praćenje učinkovitosti i stanja u području
proizvodnje i primjene gnojiva i poboljšivača tla, za davanje stručnih
mišljenja i prijedloga u ovom području u Ministarstvu se osniva Povjerenstvo za
gnojiva i poboljšivače tla.

(2) Povjerenstvo iz stavka 1. ovoga članka rješenjem
imenuje ministar iz redova stručnjaka i znanstvenika iz područja proizvodnje i
primjene gnojiva i poboljšivača tla.

III.
KONTROLA KAKVOĆE GNOJIVA I POBOLJŠIVAČA TLA

Članak 13.

Proizvođači gnojiva i poboljšivača tla dužni su
provoditi kontrolu njihove kakvoće u proizvodnji i otpremi.

Članak 14.

(1) Analizu kakvoće gnojiva i poboljšivača tla u
cilju utvrđivanja kakvoće i upisa u upisnike iz članka 8. stavka 3. ovoga
Zakona obavljaju ovlaštene pravne osobe (u daljnem tekstu: ovlašteni
laboratoriji) na temelju rješenja Ministarstva.

(2) Uvjete koje moraju ispunjavati pravne osobe iz
stavka 1. ovoga članka propisuje ministar.

(3) Analize gnojiva i poboljšivača tla i njihovo
uzorkovanje u svrhu utvrđivanja kakvoće provodi se po jedinstvenim metodama.

(4) Metode iz stavka 3. ovoga članka i dozvoljena
odstupanja propisuje ministar.

IV.
UPRAVNI I INSPEKCIJSKI NADZOR

Članak
15.

(1)
Upravni nadzor nad provedbom ovoga Zakona i propisa donesenih na temelju njega
obavlja Ministarstvo.

(2)
Inspekcijski nadzor u provođenju ovoga Zakona i propisa donesenih na temelju
njega obavlja Ministarstvo (u daljnjem tekstu: poljoprivredna inspekcija).

(3)
Poslove inspekcijskog nadzora iz nadležnosti poljoprivred­ne inspekcije provode
poljoprivredni inspektori.

(4)
Inspekcijski nadzor u provođenju ovoga Zakona i propisa donesenih na temelju
njega u prometu izvan specijaliziranih prodavaonica obavljaju i gospodarski
inspektori Državnog inspektorata, sukladno ovom Zakonu i posebnim zakonima.

Članak 16.

(1) Poslove poljoprivrednog inspektora može obavljati
diplomirani inženjer poljoprivrede, s položenim državnim stručnim ispitom za
poljoprivrednog inspektora i s najmanje pet (5) godina radnog iskustva u
struci.

(2) Program posebnog dijela državnoga stručnog ispita
iz stavka 1. ovoga članka propisuje ministar.

Članak 17.

(1) Poljoprivredni inspektor ima službenu iskaznicu i
znak kojim dokazuje službeno svojstvo, identitet i ovlasti.

(2) Obrazac iskaznice i izgled znaka te način
izdavanja i vođenja evidencije o službenim iskaznicama i znakovima propisuje
ministar.

Članak 18.

(1) Poljoprivredna inspekcija obavlja sljedeće
poslove:

1. nadzire kakvoću gnojiva i poboljšivača tla kod
proiz­vo­đača, uvoznika i u prometu,

2. uzima uzorke gnojiva i poboljšivača tla iz
skladišta, pri­jevoznih sredstava i iz drugih mjesta te ih dostavlja na analizu
ovlaštenom laboratoriju,

3. provjerava jesu li gnojiva i poboljšivači tla
označeni na propisani način,

4. pregledava poslovne knjige i druge isprave, ako je
to potrebno radi kontrole kakvoće gnojiva i poboljšivača tla,

5. određuje vremenski rok u kojem je proizvođač ili
uvoznik obvezan otkloniti nedostatke u pogledu kakvoće,

6. zabranjuje promet i korištenje gnojiva i
poboljšivača tla ako ne odgovara deklariranoj kakvoći ili sadrži veće količine
štetnih tvari od dozvoljenih,

7. naređuje izmjenu deklaracije, ako utvrdi da
gnojiva i poboljšivači tla nisu deklarirane kakvoće,

8. nadzire primjenu gnojiva i poboljšivača tla,

9. izvješćuje nadležna tijela državne uprave o
uočenim nepravilnostima i traži provođenje određenog postupka ako sama nije
ovlaštena izravno postupiti,

10. kontrolira rad ovlaštenih laboratorija koji
obavljaju analizu gnojiva i poboljšivača tla, pregledava njihove laboratorijske
knjige i izdane isprave o kakvoći te provjerava pridržavanje jedinstvenih
metoda prilikom obavljanja analiza,

11. prikuplja podatke i obavijesti od odgovornih
osoba, svje­doka, vještaka i drugih osoba kad je to potrebno za obavljanje
poslova,

12. podnosi zahtjeve za pokretanje prekršajnog postupka
zbog povrede odredaba ovoga Zakona i propisa donesenih na temelju njega,

13.
poduzima i druge mjere i radnje propisane ovim Zakonom i propisima donesenim na
temelju njega.

Članak
19.

(1)
Pravne i fizičke osobe koje podliježu nadzoru poljoprivrednog inspektora dužne
su mu omogućiti obavljanje nadzora, pružiti potrebne podatke i obavijesti te
osigurati uvjete za nesmetani rad.

(2)
Pravne i fizičke osobe iz stavka 1. ovoga članka dužne su na zahtjev
poljoprivrednog inspektora u određenom roku dostaviti ili pripremiti podatke i
materijale koji su mu potrebni za obav­ljanje poslova inspekcijskog nadzora.

(3) Rok
iz stavka 2. ovoga članka mora biti primjeren vrsti zahtjeva.

Članak
20.

(1)
Poljoprivredni inspektor u provedbi inspekcijskog nadzora vodi postupak,
sastavlja zapisnik i donosi rješenje kad je za to ovlašten ovim Zakonom i
propisima donesenim na temelju njega.

(2)
Poljoprivredni inspektor obavlja inspekcijski nadzor bez prethodne najave, ali
je prije početka obavljanja nadzora obavezan o svojoj nazočnosti izvijestiti
odgovornu osobu u pravnoj osobi, odnosno fizičku osobu kod koje treba obaviti
inspekcijski nadzor.

(3)
Ukoliko je odgovorna osoba iz stavka 2. ovoga članka odsutna, poljoprivredni će
inspektor obaviti nadzor u nazočnosti djelatnika kojeg je zatekao na radu u
pravnoj ili fizičkoj osobi.

(4) O
izvršenom inspekcijskom nadzoru i o utvrđenom stanju, kao i o podacima i
obavijestima dobivenim kod obavljanja inspekcijskog nadzora, poljoprivredni
inspektor sastavlja zapisnik čiji jedan primjerak uručuje stranci.

(5) Na
postupak poljoprivrednog inspektora primjenjuju se odredbe Zakona o općem
upravnom postupku, ako ovim Zakonom nije drukčije određeno.

Članak 21.

(1) Ako poljoprivredni inspektor u postupku
inspekcijskog nadzora utvrdi da je povrijeđen ovaj Zakon ili propisi doneseni
na temelju njega, naredit će rješenjem da se utvrđene nepravilnosti, odnosno
nedostaci uklone u određenom roku.

(2) Poljoprivredni inspektor donijet će rješenje iz
stavka 1. ovoga članka bez odgađanja, a najkasnije u roku od 15 dana od dana
završetka nadzora.

(3) Protiv rješenja poljoprivrednog inspektora može
se u roku od 15 dana od dana dostave rješenja izjaviti žalba povjerenstvu kojeg
imenuje ministar.

Članak 22.

(1) U obavljanju inspekcijskog nadzora poljoprivredni
inspektor može privremeno oduzeti dokumentaciju i predmete koji u prekršajnom
ili sudskom postupku mogu poslužiti kao dokaz do donošenja rješenja o izvršenom
prekršaju ili presude o kaznenom djelu.

(2) O privremenom oduzimanju dokumentacije ili
predmeta iz stavka 1. ovoga članka izdaje se potvrda.

Članak 23.

(1) U postupku nadzora nad prometom gnojiva i pobolj­ši­vača
tla inspektor uzima uzorak, kojeg se razdijeli na dva jednaka dijela – jedan
dio uzorka šalje se u ovlašteni laboratorij koji u roku od 15 dana od prijema
uzorka izvrši analizu i inspektoru pošalje rezultate analize. Drugi dio uzorka
inspektor čuva za potrebe ponovne analize.

(2)
Analizu gnojiva i poboljšivača tla u inspekcijske svrhe obavljaju ovlašteni
laboratoriji.

(3) Ako
se stranka u postupku nadzora ne slaže s nalazom analize, može u roku od 15
dana od prijema nalaza analize zahtijevati ponovnu analizu, koja se vrši u
drugom ovlaštenom laboratoriju.

(4)
Ponovnu analizu uzorka može zahtijevati i inspektor.

(5)
Nalaz ponovne analize je konačan i može se pobijati samo pod uvjetima i na
način propisan za pobijanje javnih isprava.

(6)
Podrobnije uvjete o načinu uzimanja uzoraka propisuje ministar.

Članak
24.

(1) Ako
se analizom u inspekcijske svrhe utvrdi da gnojiva i poboljšivači tla nisu
deklarirane, odnosno prema proizvođačkoj specifikaciji navedene kakvoće,
poljoprivredni inspektor će donijeti rješenje o zabrani prometa navedenog
gnojiva i poboljši­vača tla.

(2)
Iznimno od odredbe stavka 1. ovoga članka, poljoprivredni inspektor će
rješenjem dopustiti promet gnojiva i poboljšivača tla ukoliko ono odgovara
određenoj kakvoći, iste vrste s manjim sadržajem aktivnih hranjiva, uz obvezu
da proizvođač, odnosno uvoznik, izmjeni deklaraciju, odnosno proizvođačku
specifikaciju prema utvrđenim rezultatima analize u inspekcijske svrhe.

Članak
25.

Troškove
analize u inspekcijske svrhe snose:

1.
proizvođač odnosno uvoznik koji je gnojiva i poboljšivače tla deklarirao i
stavio u promet, ako se analizom u inspekcijske svrhe utvrdi da nisu
deklarirane kakvoće, odnosno prema proizvođačkoj specifikaciji navedene
kakvoće,

2.
Ministarstvo, čiji je poljoprivredni inspektor u redovnoj kontroli poslao
uzorak na analizu, ako se analizom u inspekcijske svrhe utvrdi da gnojiva i
poboljšivači tla jesu deklarirane, odnosno prema proizvođačkoj specifikaciji
navedene kakvoće,

3.
osoba na čiji je zahtjev poslan uzorak na analizu, ako se analizom u
inspekcijske svrhe utvrdi da gnojiva i poboljšivači tla jesu deklarirane,
odnosno prema proizvođačkoj specifikaciji navedene kakvoće.

V.
KAZNENE ODREDBE

Članak 26.

(1) Novčanom kaznom od 10.000,00 do 100.000,00 kuna
kaznit će se za prekršaj pravna osoba:

1. ako proizvodi, uvozi i stavlja u promet gnojiva
i/ili poboljšivače tla koji ne udovoljavaju propisanoj kakvoći (članak 4.),

2. ako stavlja u promet gnojiva i/ili poboljšivače
tla koji nemaju kvalitetu označenu na deklaraciji (članak 5. stavak 1.),

3. ako stavlja u promet gnojiva i/ili poboljšivače
tla koje nisu označeni na propisani način (članak 5. stavak 3., članak 9.
stavak 4.),

4. ako gnojiva i/ili poboljšivače tla drži u uvjetima
koji ne osiguravaju održavanje njihove kakvoće (članak 7.),

5. ako stavlja u promet gnojiva i/ili poboljšivače
tla, a za to nema rješenje Ministarstva (članak 8. stavak 4., članak 9. stavak
5.),

6. ako analizu gnojiva i/ili poboljšivača tla ne
obavlja po jedinstvenim metodama (članak 14. stavak 3.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od 1.000,00 do 5.000,00
kuna.

(3) Za prekršaj iz stavka 1. ovoga članka kaznit će
se fizička osoba novčanom kaznom od 5.000,00 do 10.000,00 kuna.

(4) Za prekršaj iz stavka 1. točke 6. ovoga članka
pravnoj osobi može se uz kaznu izreći i zaštitna mjera zabrane obavljanja
analize gnojiva i poboljšivača tla u trajanju od jedne do dvije godine.

Članak 27.

(1) Novčanom kaznom od 10.000,00 do 50.000,00 kuna
kaznit će se za prekršaj pravna osoba:

1. ako za svaku partiju proizvedenog i/ili uvezenog
gnojiva i poboljšivača tla ne vodi laboratorijsku evidenciju (članak 6.),

2. ako Ministarstvu ne dostavi podatke iz članka 10.
ovoga Zakona,

3. ako koristi gnojiva suprotno načelima dobre
poljoprivredne prakse (članak 11.),

4. ako poljoprivrednom inspektoru ne omogući
obavljanje nadzora, ne pruži potrebne podatke i obavijesti te ne osigura uvjete
za nesmetani rad (članak 19. stavak 1.),

5. ako na zahtjev poljoprivrednog inspektora u
određenom roku ne dostavi ili pripremi podatke i materijale koji su mu potrebni
za obavljanje poslova inspekcijskog nadzora (članak 19. stavak 2.).

(2) Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom od 1.000,00 do 3.000,00
kuna.

(3) Za prekršaj iz stavka 1. ovoga članka kaznit će
se fizička osoba novčanom kaznom od 3.000,00 do 5.000,00 kuna.

VI.
PRIJELAZNE I ZAVRŠNE ODREDBE

Članak
28.

(1)
Propise koje je ovlašten donijeti prema odredbama ovoga Zakona ministar će
donijeti u roku od jedne godine od dana njegovog stupanja na snagu.

(2) Do
stupanja na snagu propisa iz stavka 1. ovoga članka ostaju na snazi propisi
donijeti na temelju Zakona iz članka 31. ovoga Zakona.

Članak
29.

(1)
Najkasnije do 1. siječnja 2005. Ministarstvo će od ureda državne uprave u
jedinicama područne (regionalne) samouprave, odnosno upravnog tijela Grada
Zagreba, nadležnih za poslove poljoprivredne inspekcije, preuzeti obavljanje
inspekcijskih poslova u prometu i potrošnji mineralnih gnojiva kao i određeni
broj državnih službenika zatečenih na tim poslovima na dan stupanja na snagu
ovoga Zakona, a razmjerno opsegu preuzetih poslova.

(2) Do
preuzimanja poslova iz stavka 1. ovoga članka uredi državne uprave u jedinicama
područne (regionalne) samouprave, odnosno upravno tijelo Grada Zagreba,
nadležni za poslove poljoprivredne inspekcije, nastavit će obavljati
inspekcijske poslove u prometu i potrošnji mineralnih gnojiva s djelokrugom
određenim do stupanja na snagu ovoga Zakona.

(3) S
danom preuzimanja poslova i državnih službenika iz stavka 1. ovoga članka,
uredi državne uprave u jedinicama po­dručne (regionalne) samouprave, odnosno
upravno tijelo Grada Zagreba, nadležni za poslove poljoprivredne inspekcije,
prestaju s obavljanjem inspekcijskih poslova u prometu i potrošnji mineralnih
gnojiva.

Članak 30.

Gnojiva koja su proizvedena i registrirana po
propisima iz članka 28. stavka 2. ovoga Zakona ostat će u prometu do isteka
roka njihove uporabe.

Članak 31.

Stupanjem na snagu ovoga Zakona prestaje važiti Zakon
o kvaliteti, kontroli kvalitete i prometu mineralnih gnojiva (»Na­rodne
novine«, br. 1/75., 47/89., 39/92. i 43/92.- pročišćeni tekst).

Članak 32.

Ovaj Zakon stupa na snagu osmoga dana od dana objave
u »Narodnim novinama«.

Klasa:
320-02/03-01/01

Zagreb,
1. listopada 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 163/2003-2346